ఐఓసీ ఆఫర్‌కు 1.8 రెట్ల స్పందన
- ప్రభుత్వ ఖజానాకు రూ.9,300 కోట్లు
  ముంబయి: స్టాక్‌ మార్కెట్లు భారీగా పడిపోయినప్పటికీ సోమవారం ప్రభుత్వం నిర్వహించిన 'ఇండియన్‌ ఆయిల్‌ కార్పొరేషన్‌'లో (ఐఓసీ) 10 శాతం వాటా విక్రయానికి మాత్రం మదుపరుల నుంచి మంచి స్పందనే లభించింది. ఐఓసీలో వాటా విక్రయానికి గాను సోమవారం ప్రభుత్వం నిర్వహించిన 'ఆఫర్‌ ఫర్‌ సేల్‌' (ఓఎఫ్‌ఎస్‌)కు మదుపరుల నుంచి 1.8 రెట్ల స్పందన లభించింది. ఈ ఆఫర్‌లో 24.28 కోట్ల షేర్లను విక్రయానికి ఉంచగా, 28.74 కోట్ల మేర బిడ్లు లభించినట్లు ఎన్‌ఎస్‌ఈ సమాచారం తెలిపింది. షేరుకు రూ.387 కనీస ధర వద్ద దాదాపుగా ప్రభుత్వ ఖజానాకు ఈ ఆఫర్‌ ద్వారా రూ.9,300 కోట్ల మేర నిధులు వచ్చి చేరాయి. రిటైల్‌ వాటాదారులకు అయిదు శాతం డిస్కౌంట్‌ ఇచ్చిన తరువాత సర్కారు ఖజానాకు ఈ మొత్తం వచ్చినట్లు మార్కెట్‌ వర్గాలు విశ్లేషిస్తున్నాయి. సంస్థాగత ఇన్వెష్టర్ల విభాగంలో సబ్‌స్క్రిప్షన్‌ 1.43 రెట్లుగా ఉంది. వీరికి కేటాయించిన 19.42 కోట్ల షేర్లకు గాను 27.85 కోట్ల బిడ్లు లభించాయి. రిటైల్‌ విభాగంలో మాత్రం కొంత స్తబ్దత కనిపించింది వీరికి కేటాయించిన 4.85 కోట్ల షేర్లకు గాను, కేవలం 88.88 లక్షల బిడ్లు మాత్రమే లభించాయి. కాగా, మార్కెట్‌ ముగిసే సమయానికి ఐఓసీ షేర్లు 4.11 శాతం కుంగి రూ.378.25 వద్ద నిలిచాయి. 2015-16 ఆర్థిక సంవత్సరంలో ఇప్పటి వరకు జరిపిన డిజిన్వెష్ట్‌మెంట్లలో ఇదే అతిపెద్దది.
మీ స్నేహితులకు రికమెండ్ చెయ్యండి